**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιο «Ο περί του Δικαιώματος Πνευματικής Ιδιοκτησίας και Συγγενικών Δικαιωμάτων (Τροποποιητικός) Νόμος του 2022»**

**Παρόντες:**

 Κυριάκος Χατζηγιάννης, πρόεδρος Πανίκος Λεωνίδου

 Ονούφριος Κουλλά Χρύσης Παντελίδης

 Κώστας Κώστα Μιχάλης Γιακουμή

 Γιαννάκης Γαβριήλ Σταύρος Παπαδούρης

 Ανδρέας Πασιουρτίδης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε πέντε συνεδρίες της, που πραγματοποιήθηκαν στις 28 Ιουνίου, 12 Ιουλίου, 30 Αυγούστου, καθώς και στις 6 και 13 Σεπτεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της η Υπουργός Ενέργειας, Εμπορίου και Βιομηχανίας, εκπρόσωποι του Υφυπουργείου Έρευνας, Καινοτομίας και Ψηφιακής Πολιτικής, του Υφυπουργείου Πολιτισμού, του Τμήματος Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας, του Υπουργείου Παιδείας, Αθλητισμού και Νεολαίας, της Αστυνομίας Κύπρου, της Νομικής Υπηρεσίας της Δημοκρατίας, της Αρχής Ραδιοτηλεόρασης Κύπρου, της CYTA, του Πανεπιστημίου Κύπρου, του Τεχνολογικού Πανεπιστημίου Κύπρου, του Ανοικτού Πανεπιστημίου Κύπρου, του Παγκύπριου Δικηγορικού Συλλόγου, του Παγκύπριου Συνδέσμου Ξενοδόχων (ΠΑΣΥΞΕ), του Συνδέσμου Τουριστικών Επιχειρήσεων Κύπρου (ΣΤΕΚ), της Ένωσης Δικαιωμάτων Πνευματικής Ιδιοκτησίας Κύπρου (ΕΔΠΙ), της Ομοσπονδίας Εργοδοτών και Βιομηχάνων (ΟΕΒ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ), του Παγκύπριου Συνδέσμου Ιδιοκτητών Κέντρων Αναψυχής (ΠΑΣΙΚΑ), των εταιρειών «Performing Right Society for Music (PRS)», GRAMMO και «Asteras Συλλογική Διαχείριση Δικαιωμάτων», του Οργανισμού Συλλογικής Διαχείρισης Συγγενικών και άλλων Δικαιωμάτων «Διόνυσος Ζαγρέας Λτδ», του Συνδέσμου Εικαστικών Καλλιτεχνών και Θεωρητικών Τέχνης-φυτώριο,του Συνδέσμου Εκδοτών Κύπρου, της Ένωσης Συντακτών Κύπρου, της Ένωσης Σκηνοθετών Κύπρου, της Ένωσης Ηθοποιών Κύπρου, του Συνδέσμου Ραδιοφώνων Κύπρου, των τηλεοπτικών οργανισμών και των παρόχων οπτικοακουστικού περιεχομένου «ΑΛΦΑ Television Cyprus Ltd», «ΑΝΤΕΝΝΑ Λτδ», CAPITAL TV, «Cytavision», «Cablenet Communication Systems PLC», «Primetel Plc», «EPIC Ltd» και «Movies Best HD», της Ένωσης Γραφιστών και Εικονογράφων Κύπρου, του Οργανισμού Συλλογικής Διαχείρισης Έργων του Λόγου (ΟΣΔΕΛ) και των συνδικαλιστικών οργανώσεων ΣΕΚ και ΠΕΟ. Στις συνεδρίες της επιτροπής παρευρέθηκε επίσης εκπρόσωπος του δικηγορικού γραφείου «Λέλλος Π. Δημητριάδης ΔΕΠΕ». Το Πανεπιστήμιο Λευκωσίας, το Ευρωπαϊκό Πανεπιστήμιο Κύπρου, το Πανεπιστήμιο Frederick, το Κυπριακό Εμπορικό και Βιομηχανικό Επιμελητήριο (ΚΕΒΕ), η Κυπριακή Εταιρεία Προστασίας Οπτικοακουστικών Έργων (ΚΕΠΟΕ), το Κέντρο Κυπρίων Συνθετών, η εταιρεία μη κερδοσκοπικού χαρακτήρα «Κύπριοι Χαράκτες», η Παγκύπρια Συντεχνία Επαγγελματιών Καλλιτεχνών και η συνδικαλιστική οργάνωση ΔΕΟΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης το μέλος της κ. Νίκος Σύκας και το μη μέλος αυτής κ. Χαράλαμπος Θεοπέμπτου.

 Σκοπός του προτεινόμενου νόμου είναι η τροποποίηση του περί του Δικαιώματος Πνευματικής Ιδιοκτησίας και Συγγενικών Δικαιωμάτων Νόμου,ώστε αφενός να εισαχθούν οι αναγκαίες εφαρμοστικές διατάξεις για τη συμμόρφωση με τη Συνθήκη του Παγκόσμιου Οργανισμού Πνευματικής Ιδιοκτησίας για τις Εκτελέσεις και τα Φωνογραφήματα (WPPT) που υιοθετήθηκε στη Γενεύη στις 20 Δεκεμβρίου του 1996 και Κοινές Δηλώσεις αυτής και αφετέρου να επιτευχθεί η εναρμόνιση της εθνικής νομοθεσίας με τις ακόλουθες πράξεις της Ευρωπαϊκής Ένωσης:

1. «Οδηγία (ΕΕ) 2019/789 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τον καθορισμό κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων και για την τροποποίηση της Οδηγίας 93/83/ΕΟΚ του Συμβουλίου».
2. «Οδηγία (ΕΕ) 2019/790 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά και την τροποποίηση των Οδηγιών 96/9/ΕΚ και 2001/29/ΕΚ».
3. «Οδηγία 2006/115/ΕΚ του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006 σχετικά με το δικαίωμα εκμίσθωσης, το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της διανοίας».

 Ειδικότερα, με το νομοσχέδιο ρυθμίζονται μεταξύ άλλων τα ακόλουθα:

1. Η χορήγηση συλλογικών αδειών από τους οργανισμούς συλλογικής διαχείρισης και ο έλεγχος που διενεργείται από την Αρχή Πνευματικής Ιδιοκτησίας και Συγγενικών Δικαιωμάτων ως προς τη χορήγηση αυτών.
2. Τα δικαιώματα αναμετάδοσης προγραμμάτων μέσω απευθείας διαβίβασης.
3. Η σύναψη συμβάσεων εκμετάλλευσης των έργων των δημιουργών στη βάση της αρχής της δέουσας και αναλογικής αμοιβής.
4. Η προστασία των έργων εικαστικών τεχνών που έχουν καταστεί κοινό κτήμα.
5. Η πρόσβαση και διάθεση έργων σε πλατφόρμες διάθεσης βίντεο κατά παραγγελία.
6. Η χρήση πνευματικών δικαιωμάτων για έργα που δεν είναι διαθέσιμα στο εμπόριο από ιδρύματα πολιτιστικής κληρονομιάς.
7. Η εισαγωγή επιπρόσθετων εξαιρέσεων στην άσκηση του δικαιώματος ελέγχου πνευματικής ιδιοκτησίας.

 Στο πλαίσιο της συζήτησης ενώπιον της επιτροπής κατατέθηκαν υπομνήματα από την πλειονότητα των προσκεκλημένων, στα οποία παρατίθενται τόσο γενικά όσο και ειδικά σχόλια επί των προνοιών του νομοσχεδίου και τα οποία βρίσκονται κατατεθειμένα στο Αρχείο της Βουλής. Τα εν λόγω υπομνήματα αποτέλεσαν αντικείμενο εκτενούς συζήτησης κατά το στάδιο της κατ’ άρθρον συζήτησης του νομοσχεδίου και το περιεχόμενό τους λήφθηκε υπόψη κατά το στάδιο της λήψης της τελικής απόφασης από την επιτροπή. Παράλληλα, η επιτροπή είχε την ευκαιρία να ενημερωθεί για τις θέσεις και εισηγήσεις που υποβλήθηκαν γραπτώς από την Ένωση Ιδιοκτητών Ημερήσιων Εφημερίδων Αθηνών, τα Σωματεία Εκδοτών Βιβλίου, την Εταιρεία Συγγραφέων και τα διεθνή και ευρωπαϊκά σώματα «International Confederation of Music Publishers (ICMP)», «News Media Europe», «European Magazine Media Association», «Press Database and Licensing Network», «European Publishers Council», «Federation of European Publishers», «Aepo Artist», «Universal Music Group», «International Federation of Reproduction Rights Organisations» και «International Federation of the Phonographic Industry (IFPI)».

 Στο πλαίσιο της συζήτησης των προνοιών του νομοσχεδίου την επιτροπή απασχόλησαν μεταξύ άλλων τα ακόλουθα:

1. Η προστασία των φωνογραφημάτων ως συγγενικών δικαιωμάτων αντί ως πνευματικών δικαιωμάτων.

 Οι εκπρόσωποι του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας, αφού έλαβαν υπόψη τις θέσεις των ενδιαφερόμενων φορέων και τη συζήτηση που διεξάχθηκε ενώπιον της επιτροπής επί του θέματος αυτού, κατέθεσαν στην επιτροπή εισήγηση για τροποποίηση της προτεινόμενης διάταξης, ώστε να διατηρηθεί η υφιστάμενη στην ισχύουσα νομοθεσία προστασία των φωνογραφημάτων ως πνευματικών δικαιωμάτων. Με την πιο πάνω εισήγηση συμφώνησαν το Πανεπιστήμιο Λευκωσίας, η εταιρεία GRAMMO, η Universal Music Group και η IFPI. Ο ΠΑΣΙΚΑ, χωρίς να διαφωνεί με την προτεινόμενη διάταξη, εισηγήθηκε να διασαφηνιστεί ότι ο δικαιούχος θα αμείβεται μόνο όταν γίνεται χρήση των φωνογραφημάτων από οποιονδήποτε χρήστη.

 Αναφορικά με τα πιο πάνω, η εκπρόσωπος της Νομικής Υπηρεσίας ενημέρωσε την επιτροπή ότι από το 1976 στη Δημοκρατία τα φωνογραφήματα προστατεύονται ως δικαίωμα πνευματικής ιδιοκτησίας, κάτι που συνάδει με τη δυνατότητα που παρέχεται στα κράτη μέλη για παροχή ευρύτερης προστασίας σύμφωνα με το άρθρο 6 της Οδηγίας 93/83/ΕΟΚ και την Οδηγία 2006/115/ΕΚ. Επιπροσθέτως, όπως η ίδια επισήμανε, η πιθανή τροποποίηση της πρόνοιας του νομοσχεδίου, ώστε τα φωνογραφήματα να προστατεύονται ως συγγενικά δικαιώματα αντί ως πνευματικά δικαιώματα, είναι ενδεχομένως αντισυνταγματική, καθώς η αποστέρηση υφιστάμενων δικαιωμάτων που κατοχυρώνονται στη Δημοκρατία συνεπεία των διεθνών συμβάσεων και Οδηγιών που κυρώθηκαν από αυτήν είναι αντίθετη με το δικαίωμα ιδιοκτησίας, που προστατεύεται από το άρθρο 23 του Συντάγματος της Κυπριακής Δημοκρατίας και του άρθρου 17(2) του Χάρτη Θεμελιωδών Δικαιωμάτων της Ευρωπαϊκής Ένωσης.

1. Η εισήγηση των εκπροσώπων του Υπουργείου Ενέργειας, Βιομηχανίας και Τουρισμού και της Νομικής Υπηρεσίας της Δημοκρατίας για αντικατάσταση των φράσεων «κάθε δυνατή προσπάθεια» και «έχουν προβεί σε όλα τα απαραίτητα διαβήματα», ως αυτές περιλαμβάνονται στο νομοσχέδιο, με τις φράσεις «βέλτιστες προσπάθειες» και «έχουν καταβάλει βέλτιστες προσπάθειες» αντίστοιχα.

 Οι εν λόγω φράσεις απαντούν στην πρόνοια του νομοσχεδίου με την οποία επιβάλλεται υποχρέωση στους παρόχους επιγραμμικών υπηρεσιών να αποδείξουν ότι δεν ευθύνονται στην περίπτωση κατά την οποία εκτελούν μια πράξη παρουσίασης ή διάθεσης στο κοινό, χωρίς να έχουν προηγουμένως εξασφαλίσει την απαιτούμενη άδεια από τους δικαιούχους.

 Οι πιο πάνω εκπρόσωποι επισήμαναν ότι η φράση «βέλτιστες προσπάθειες», ως αυτή προτείνεται από τους ιδίους, συναντάται στις κατευθυντήριες γραμμές που εξέδωσε η Ευρωπαϊκή Επιτροπή για την καλύτερη εφαρμογή του άρθρου 17, εδάφιο (4), της Οδηγίας (ΕΕ) 2019/790 ως επεξήγηση της φράσης «κάθε δυνατή προσπάθεια». Οι ίδιοι εκπρόσωποι σε μεταγενέστερη συνεδρία εισηγήθηκαν την τροποποίηση της συγκεκριμένης πρόνοιας με την προσθήκη νέας παραγράφου στην οποία να επεξηγείται η φράση «βέλτιστες προσπάθειες», ώστε αυτή να περιλαμβάνει όλα τα απαραίτητα μέτρα που θα λάμβανε ένας ευσυνείδητος επαγγελματίας σύμφωνα με τις βέλτιστες πρακτικές του κλάδου και της αποτελεσματικότητας των μέτρων που λαμβάνονται υπό το πρίσμα όλων των σχετικών παραγόντων και εξελίξεων, καθώς και την αρχή της αναλογικότητας.

 Με την πιο πάνω εισήγηση των εκπροσώπων του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας διαφώνησε ο Οργανισμός Συλλογικής Διαχείρισης Συγγενικών και άλλων Δικαιωμάτων «Διόνυσος Ζαγρέας Λτδ», ο οποίος εισηγήθηκε να παραμείνει η φράση «κάθε δυνατή προσπάθεια», όπως αυτή απαντά στην Οδηγία.

1. Η απουσία πρόνοιας με την οποία να παρέχεται η δυνατότητα εξωδικαστικής επίλυσης διαφορών μέσω της διαμεσολάβησης ή διαιτησίας για διαφορές που ενδεχομένως να προκύψουν μεταξύ δημιουργού ή εκτελεστή καλλιτέχνη, δικαιούχου, χρήστη, οργανισμού συλλογικής διαχείρισης ή μέλους οργανισμού συλλογικής διαχείρισης (εφεξής «τα μέρη») ως προς την εφαρμογή των διατάξεων του προτεινόμενου νόμου.

 Τα μέλη της επιτροπής επισήμαναν ότι η προσθήκη μιας τέτοιας πρόνοιας καθίσταται αναγκαία για την ταχεία και ευέλικτη επίλυση των διαφορών μεταξύ των μερών. Επιπροσθέτως, τόνισαν την ανάγκη ενίσχυσης του ρόλου της Αρχής Πνευματικής Ιδιοκτησίας και Συγγενικών Δικαιωμάτων όσον αφορά την εξέταση από αυτήν παραπόνων που θα υποβάλλονται από διάφορα μέρη ως προς την εφαρμογή των διατάξεων του νόμου. Τόσο η εκπρόσωπος του Υπουργείου Ενέργειας, Εμπορίου και Βιομηχανίας όσο και η εκπρόσωπος της Νομικής Υπηρεσίας συμφώνησαν με την εν λόγω εισήγηση της επιτροπής.

1. Η παροχή δικαιώματος στον δημιουργό να ανακαλέσει εν όλω ή εν μέρει την άδεια χρήσης που ο ίδιος έχει χορηγήσει για την εκμετάλλευση του έργου του ή άλλου αντικειμένου προστασίας, όταν η εν λόγω εκμετάλλευση δεν έχει πραγματοποιηθεί.

 Τα μέλη της επιτροπής εξέφρασαν επιφυλάξεις ως προς την πρακτική εφαρμογή της προτεινόμενης πρόνοιας και κυρίως κατά πόσο το δικαίωμα ανάκλησης επηρεάζει τα δικαιώματα όλων των μερών, αφού στην περίπτωση κατά την οποία στη δημιουργία έργου συμβάλλουν περισσότεροι του ενός δημιουργού και το δικαίωμα ανάκλησης ασκηθεί από έναν εξ αυτών, τότε ενδεχομένως επηρεάζονται οι συνδημιουργοί συλλογικών έργων.

 Οι εκπρόσωποι της Ένωσης Δικαιωμάτων Πνευματικής Ιδιοκτησίας, του Οργανισμού Συλλογικής Διαχείρισης Συγγενικών Δικαιωμάτων «Διόνυσος Ζαγρέας Λτδ» και του Συνδέσμου Εκδοτών Κύπρου τόνισαν την ανάγκη περαιτέρω διασαφήνισης της εν λόγω πρόνοιας για την καλύτερη προστασία των δικαιωμάτων όλων των μερών και την εισαγωγή πρόνοιας σύμφωνα με την οποία θα εξετάζονται ανά περίπτωση οι λόγοι για τους οποίους δεν πραγματοποιήθηκε η εκμετάλλευση του έργου ή του αντικειμένου προστασίας και κατά πόσο είναι δυνατή η μελλοντική εκμετάλλευσή του.

1. Το ενδεχόμενο να περιληφθεί στο νομοσχέδιο πρόνοια για χρήση αποσπάσματος έργου ως παράδειγμα στη διδασκαλία ή την επιστημονική έρευνα, το οποίο απόσπασμα δε δύναται να υπερβαίνει συγκεκριμένο ποσοστό του συνόλου του έργου.

 Τα μέλη της επιτροπής εξέφρασαν επιφυλάξεις ως προς την αποτελεσματική προστασία των δικαιωμάτων των δημιουργών έργων τα οποία χρησιμοποιούνται ως παράδειγμα στη διδασκαλία ή την επιστημονική έρευνα. Συναφώς, οι εκπρόσωποι της ΕΔΠΙ, του ΟΣΔΕΛ, του Συνδέσμου Εκδοτών Κύπρου, της Ένωσης Εκδοτών Κύπρου, της Ένωσης Ιδιοκτητών Ημερήσιων Εφημερίδων Αθηνών, των Σωματείων Εκδοτών Βιβλίου, της Εταιρείας Συγγραφέων, του Federation of European Publishers, του International Federation of Reproduction Rights Organisations, του News Media Europe και του European Publishers Council σε γραπτά υπομνήματά τους εισηγήθηκαν τον περιορισμό της χρήσης έργων δημιουργών για σκοπούς διδασκαλίας και επιπροσθέτως την εισαγωγή πρόνοιας η οποία να καθορίζει την καταβολή αμοιβής στους δικαιούχους.

 Η επιτροπή, με βάση τα πιο πάνω και αφού έλαβε υπόψη όλα όσα τέθηκαν ενώπιόν της, αποφάσισε μεταξύ άλλων τα ακόλουθα:

1. Τροποποίηση του ορισμού του όρου «παρουσίαση στο κοινό», ώστε σε αυτόν να περιλαμβάνονται όχι μόνο φωνογραφήματα αλλά και άλλα έργα.
2. Τροποποίηση της πρόνοιας που προβλέπει για την προστασία του φωνογραφήματος, ώστε αυτό να προστατεύεται ως πνευματικό δικαίωμα και όχι ως συγγενικό.
3. Προσθήκη πρόνοιας με την οποία διασφαλίζεται ότι οι δημιουργοί έργου λαμβάνουν δίκαιη αμοιβή στις περιπτώσεις κατά τις οποίες επιτρέπεται η χρήση έργου και άλλων αντικειμένων προστασίας ως παραδείγματα σε ψηφιακές και διασυνοριακές διδακτικές δραστηριότητες.
4. Προσθήκη πρόνοιας με βάση την οποία εισάγεται το 5% ως το μέγιστο ποσοστό αποσπάσματος έργου που δύναται να χρησιμοποιηθεί ως παράδειγμα στη διδασκαλία ή την επιστημονική έρευνα, από το οποίο εξαιρούνται τα έργα ποίησης, εκτός εάν συμφωνία μεταξύ των μερών προβλέπει διαφορετικά.
5. Προσθήκη πρόνοιας, ώστε η γελοιογραφία, παρωδία ή μίμηση να εξαιρούνται από τον έλεγχο του δικαιώματος πνευματικής ιδιοκτησίας.
6. Διαγραφή της πρόνοιας στην οποία παρέχεται η εξουσία στον Υπουργό Ενέργειας, Εμπορίου και Βιομηχανίας να εκδίδει διάταγμα για το ύψος της αμοιβής των δημιουργών έργων που παραχωρούν τα έργα τους για δημόσιο δανεισμό και παροχή της εν λόγω εξουσίας στην Αρχή Πνευματικής Ιδιοκτησίας και Συγγενικών Δικαιωμάτων.
7. Προσθήκη πρόνοιας, ώστε, σε περίπτωση που ένα έργο ή ένα αντικείμενο προστασίας ανήκει σε δύο ή και περισσότερους δημιουργούς, το δικαίωμα ανάκλησης εν όλω ή εν μέρει του έργου ή του αντικειμένου προστασίας να δύναται να ασκηθεί μόνο με τη σύμφωνη γνώμη και των δύο δημιουργών και, σε περίπτωση που το έργο ή το αντικείμενο προστασίας ανήκει σε περισσότερους από δύο δημιουργούς, το δικαίωμα ανάκλησης να ασκείται με τη σύμφωνη γνώμη της πλειοψηφίας αυτών, λαμβάνοντας υπόψη τη σχετική σημασία ή τη βαρύτητα της κάθε μεμονωμένης συμβολής. Σημειώνεται ότι η εν λόγω ρύθμιση έγινε με τη σύμφωνη γνώμη των εκπροσώπων του αρμόδιου υπουργείου και της Νομικής Υπηρεσίας της Δημοκρατίας.
8. Προσθήκη προνοιών για την εξωδικαστική επίλυση διαφορών μεταξύ των εμπλεκόμενων μερών μέσω διαμεσολάβησης ή διαιτησίας.
9. Εισαγωγή πρόνοιας με την οποία η Αρχή Πνευματικής Ιδιοκτησίας και Συγγενικών Δικαιωμάτων αφενός ενθαρρύνει την επίλυση των διαφορών μεταξύ των μερών μέσω της διαμεσολάβησης και αφετέρου εξετάζει παράπονα από τα μέρη όσον αφορά τη διαφωνία τους με εκδοθείσα απόφασή της.

 Σημειώνεται ότι η επιτροπή έκρινε σκόπιμο όπως επιφέρει στο κείμενο του νομοσχεδίου επιπρόσθετες τροποποιήσεις με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Συναγερμού, καθώς και τα μέλη της βουλευτές της κοινοβουλευτικής ομάδας του Δημοκρατικού Κόμματος τάχθηκαν υπέρ της ψήφισης του νομοσχεδίου σε νόμο.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχέδιου κατά τη συζήτησή του ενώπιον της ολομέλειας του σώματος.

 Υπό το φως των πιο πάνω θέσεων, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού με την παρούσα έκθεσή της υποβάλλει το νομοσχέδιο ενώπιον της ολομέλειας του σώματος για τη λήψη τελικής απόφασης.

20 Σεπτεμβρίου 2022

Αρ. Φακ.: 23.01.063.104-2022

ΜΙ/ΘΧ